text: Nu fjernes korsene
  02 november 2013 kl. 10.41
  I dag går Retten til Liv i gang med at fjerne de 16.000 kors, der har stået på en mark ved motorvejen ved Hedensted. Korsene har stået der siden 21. september.
  Det er foreningen Retten til Liv, der både opstillede korsene og piller dem ned igen.
  Retten til Liv er stærk modstander af abort, og de 16.000 kors symboliserer de 16.000 aborter, der årligt foretages i Danmark.
  Vejdirektoratet har bedt foreningen om at pille korsene ned.
  - Men nedtagelsen betyder på ingen måde, at vi godtager Vejdirektoratets argumenter for at erklære marken ulovlig. Vi er stadig af den opfattelse, at ulovliggørelsen af marken bunder i politisk korrekthed, ikke i de faktuelle forhold, siger landssekretær Ellen Højlund Wibe fra Retten til Liv.
  En del af korsene vil blive genopstillet ved Abortmindelunden i Vedersø.
  